ಪಿಂಕ್_ಫ್ಲಾಯ್ಡ್
ಗಿಲ್ಮೊರ್‌ರ ಪರಿಚಯ ಮತ್ತು ಬ್ಯಾರೆಟ್‌ರ ನಿರ್ಗಮನ (1968)
ಡೇವಿಡ್‌ ಗಿಲ್ಮೊರ್‌ (ಜನನ: 6 ಮಾರ್ಚ್‌ 1946) ಆಗಲೇ ಬ್ಯಾರೆಟ್‌ರ ಪರಿಚಯದವರಾಗಿದ್ದರು. 1960ರ ದಶಕದಲ್ಲಿ ಕೇಂಬ್ರಿಡ್ಜ್‌ ಟೆಕ್‌ನಲ್ಲಿ ಬ್ಯಾರೆಟ್‌ ಕಲಾ ವಿಭಾಗದ ವಿದ್ಯಾರ್ಥಿಯಾಗಿದ್ದಾಗ ಗಿಲ್ಮೊರ್‌ ಆಧುನಿಕ ಭಾಷೆಗಳ ಅಧ್ಯಯನ ಮಾಡುತ್ತಿದ್ದರು. ತಮ್ಮ ಹದಿಮೂರನೆಯ ವಯಸ್ಸಿನಲ್ಲಿ ಗಿಲ್ಮೊರ್‌ ಗಿಟಾರ್‌ ನುಡಿಸಲು ಆರಂಭಿಸಿದ್ದರು. ಗಿಲ್ಮೊರ್‌ ಮತ್ತು ಬ್ಯಾರೆಟ್‌ ಊಟದ ಸಮಯದಲ್ಲಿ ಒಟ್ಟಿಗೆ ಗಿಟಾರ್‌ ಮತ್ತು ಹಾರ್ಮೊನಿಕಾ ವಾದ್ಯಗಳನ್ನು ನುಡಿಸುತ್ತಿದ್ದರು. ನಂತರ ಅವರು ಫ್ರಾನ್ಸ್‌ ದೇಶದ ದಕ್ಷಿಣ ಭಾಗದುದ್ದಕ್ಕೂ ಬಿಟ್ಟಿ ಪ್ರಯಾಣ ಮಾಡಿದರು. 1965ರ ಅಕ್ಟೋಬರ್‌ ತಿಂಗಳಲ್ಲಿ, ಕೇಂಬ್ರಿಡ್ಜ್‌ನಲ್ಲಿ ನಡೆದ ಸಂತೋಷಕೂಟದ ಅಂಗವಾಗಿ ಜೋಕರ್ಸ್‌ ವೈಲ್ಡ್‌‌ನಲ್ಲಿ ಆಡುತ್ತಿದ್ದಾಗ, 'ಟೀ ಸೆಟ್‌' ತಂಡದವರು ಕಾರ್ಯಕ್ರಮ ನೀಡುತ್ತಿದ್ದನ್ನು ನೋಡಿದ್ದರು. 1967ರ ಅಂತ್ಯ ಸಮೀಪಿಸುತ್ತಿದ್ದಾಗ, ಪಿಂಕ್‌ ಫ್ಲಾಯ್ಡ್‌ನ ಐದನೆಯ ಸದಸ್ಯರಾಗಿರೆಂದು ತಂಡವು ಕಾರ್ಯಕ್ರಮವೊಂದರಲ್ಲಿ ಗಿಲ್ಮೊರ್‌ರನ್ನು ಕೋರಿತು. ಕಾಕತಾಳೀಯವಾಗಿ, ನಾಲ್ಕು ಹೊಸ ಸದಸ್ಯರನ್ನು ಸೇರಿಸಿಕೊಳ್ಳುವಂತೆ ಬ್ಯಾರೆಟ್‌ ಸಲಹೆ ನೀಡಿದ್ದರು. ರೊಜರ್‌ ವಾಟರ್ಸ್‌ರ ಮಾತಿನಲ್ಲಿ, '... ತಾನು ಭೇಟಿಯಾದ ಯಾರೋ ಇಬ್ಬರು ಆಸಾಮಿಗಳು. ಅವರಲ್ಲೊಬ್ಬ ಬ್ಯಾಂಜೊ, ಇನ್ನೊಬ್ಬ ಸ್ಯಾಕ್ಸೊಫೋನ್‌ ನುಡಿಸುವವ. ಇನ್ನಿಬ್ಬರು ಗಾಯಕರು.' ಬ್ರಯಾನ್‌ ಮಾರಿಸನ್‌ರ ಸಹಾಯಕರಲ್ಲೊಬ್ಬರಾದ ಸ್ಟೀವ್‌ ಒ'ರೂರ್ಕ್‌ ತಮ್ಮ ಮನೆಯಲ್ಲಿ ಕೋಣೆಯೊಂದನ್ನು ಗಿಲ್ಮೊರ್‌ಗೆ ಬಾಡಿಗೆ ನೀಡಿದರು. £30ರಷ್ಟು ವಾರದ ವೇತನದ ಭರವಸೆಯನ್ನೂ ನೀಡಿದರು. ಕೇಂಬ್ರಿಡ್ಜ್‌ನಲ್ಲಿರುವ ಪ್ರಮುಖ ಸಂಗೀತ ವಾದ್ಯಗಳ ಅಂಗಡಿಯಿಂದ ಹಳದಿ ಬಣ್ಣದ ಒಂದು ಫೆಂಡರ್‌ ಸ್ಟ್ರೆಟೊಕ್ಯಾಸ್ಟರ್‌ ಖರೀದಿಸುವುದು ಪಿಂಕ್‌ ಫ್ಲಾಯ್ಡ್‌ ಸದಸ್ಯರಾಗಿ ಗಿಲ್ಮೊರ್‌ರ ಮೊದಲ ಹೆಜ್ಜೆಯಾಗಿತ್ತು. ಪಿಂಕ್‌ ಫ್ಲಾಯ್ಡ್‌ ಜೊತೆಗಿನ ತಮ್ಮ ವೃತ್ತಿಯುದ್ದಕ್ಕೂ ಈ ವಾದ್ಯ ಗಿಲ್ಮೊರ್‌ರ ಅಚ್ಚುಮೆಚ್ಚಿನ ವಾದ್ಯವಾಯಿತು. ಪಿಂಕ್‌ ಫ್ಲಾಯ್ಡ್‌ ತಂಡದ ಐದನೆಯ ಸದಸ್ಯ ಗಿಲ್ಮೊರ್‌ ಎಂದು ಬ್ಲ್ಯಾಕ್‌ಹಿಲ್‌ 1968ರ ಜನವರಿ ತಿಂಗಳಲ್ಲಿ ಅಧಿಕೃತವಾಗಿ ಘೋಷಿಸಿದರು. ಸಾರ್ವಜನಿಕವಾಗಿ ಅವರು ಎರಡನೆಯ ಗಿಟಾರಿಸ್ಟ್‌ ಆಗಿದ್ದರೂ, ಒಳಗೊಳಗೆ ತಂಡದ ಇತರರು ಅವರನ್ನು ಬ್ಯಾರೆಟ್‌ರ ಬದಲಿ ಎಂದೇ ಪರಿಗಣಿಸುತ್ತಿದ್ದರು. ಏಕೆಂದರೆ ಬ್ಯಾರೆಟ್‌ರ ನಿರ್ವಹಣೆ ದಿನೇದಿನೇ ಕಳಪೆಯಾಗುತ್ತಿತ್ತು. 'ಆಪೆಲ್ಸ್‌ ಅಂಡ್‌ ಆರೆಂಜೆಸ್‌' ಜಾಹೀರಾತು ಚಿತ್ರದಲ್ಲಿ ಗಿಟಾರ್‌ ನುಡಿಸುವಂತೆ ನಟಿಸುವುದು ಗಿಲ್ಮೊರ್‌ರ ಮೊದಲ ಕರ್ತವ್ಯಗಳಲ್ಲಿ ಒಂದಾಗಿತ್ತು. ತಮ್ಮನ್ನು ಕಡೆಗಾಣಿಸಿದ್ದಕ್ಕೆ ಹತಾಶೆಗೊಂಡ ಬ್ಯಾರೆಟ್‌ ಅಸಮಾಧಾನವನ್ನು ಹೊರಹಾಕಲು ತಂಡಕ್ಕೆ ಹ್ಯಾವ್‌ ಯು ಗಾಟ್‌ ಇಟ್‌ ಯೆಟ್‌?' ಎಂಬ ಹೊಸ ಹಾಡನ್ನು ಹೇಳಿಕೊಡಲು ಪ್ರಯತ್ನಿಸಿದರು, ಆದರೆ ಪ್ರತಿಯೊಂದು ಕಾರ್ಯಕ್ರಮದ ನಂತರವೂ ಅದರ ರಚನೆಯನ್ನು ಬೇಕೆಂದಲೇ ಬದಲಿಸುತ್ತಿದ್ದರು. ಹಾಗಾಗಿ ತಂಡದ ಸದಸ್ಯರು ಆ ಹಾಡನ್ನು ಕಲಿಯಲು ಅಸಾಧ್ಯವಾಯಿತು. ಸೌಂಥಪ್ಟನ್‌ನಲ್ಲಿ ಕಾರ್ಯಕ್ರಮ ನೀಡಿದ ದಿನ ಬ್ಯಾರೆಟ್ ಸಮಸ್ಯೆ ಪರಮಾವಧಿಗೆ ತಲುಪಿತು. ಕಾರ್ಯಕ್ರಮ ಮುಗಿಸಿ ಹೊರಡುವಾಗ ವ್ಯಾನ್‌ನಲ್ಲಿ ಇದ್ದ ವ್ಯಕ್ತಿಯೊಬ್ಬರು 'ಬ್ಯಾರೆಟ್‌ರನ್ನೂ ಕರೆದುಕೊಳ್ಳಬೇಕೇ' ಎಂದು ಕೇಳಿದಾಗ, 'ಅಯ್ಯೋ ಬಿಟ್‌-ಹಾಕಿ, ನಾವು ತಲೆ ಕೆಡಿಸಿಕೊಳ್ಳೋದು ಬೇಡ' ಎಂಬ ಉತ್ತರ ಕೇಳಿ ಬಂತು. 'ಬ್ಯಾರೆಟ್‌ ನಮ್ಮ ಸ್ನೇಹಿತರಾಗಿದ್ದರು ನಿಜ. ಆದರೂ ಈಗ ಬಹಳಷ್ಟು ಸಮಯದಿಂದ ಅವರ ಕತ್ತು ಹಿಸುಕಿ ಬಿಡೋಣವೆನ್ನಿಸುವಷ್ಟು ಸಿಟ್ಟಿತ್ತು' ಎಂದು ವಾಟರ್ಸ್‌ ನಂತರ ಒಪ್ಪಿಕೊಂಡರು. ಕೆಲ ಕಾಲ ಬ್ಯಾರೆಟ್‌ ಆಗೊಮ್ಮೆ ಈಗೊಮ್ಮೆ ಕಾರ್ಯಕ್ರಮಗಳಲ್ಲಿ ಭಾಗವಹಿಸುತ್ತಿದ್ದರೂ, ತಂಡದಲ್ಲಿ ಏನು ನಡೆಯುತ್ತಿದೆಯೆಂಬುದರ ಬಗ್ಗೆ ಅವರಿಗೆ ಗೊಂದಲವಿತ್ತು. ಅವರನ್ನು ಕೈಬಿಟ್ಟಿದ್ದರಿಂದ ಪೀಟರ್‌ ಜೆನರ್‌ ಮತ್ತು ಆಂಡ್ರ್ಯೂ ಕಿಂಗ್‌ರೊಂದಿಗೆ ಪಿಂಕ್ ಫ್ಲಾಯ್ಡ್‌ನ ಪಾಲುದಾರಿಕೆಯನ್ನೂ ಸಹ ಮಾರ್ಚ್‌ 1968ರಲ್ಲಿ ವಿಭಜಿಸಲಾಯಿತು. ಬ್ಯಾರೆಟ್‌ರ ನಿರ್ಗಮನವನ್ನು 1968ರ ಏಪ್ರಿಲ್‌ 6ರಂದು ಅಧಿಕೃತವಾಗಿ ಘೋಷಿಸಲಾಯಿತು. ಪಿಂಕ್‌ ಫ್ಲಾಯ್ಡ್‌ ತಂಡದಲ್ಲಿದ್ದ ರಚನಾತ್ಮಕತೆ ಹೆಚ್ಚುಕಡಿಮೆ ಸಂಪೂರ್ಣವಾಗಿ ಬ್ಯಾರೆಟ್‌ರಿಂದಲೇ ಬಂದಿತ್ತು ಎಂದು ನಂಬಿದ್ದ ಜೆನರ್‌ ಮತ್ತು ಕಿಂಗ್‌, ಬ್ಯಾರೆಟ್‌ರ ಪ್ರತಿನಿಧಿಗಳಾಗಲು ತೀರ್ಮಾನಿಸಿ ಪಿಂಕ್‌ ಫ್ಲಾಯ್ಡ್‌‌ ತಂಡಕ್ಕೆ ವಿದಾಯ ಹೇಳಿದರು. ನಂತರ ಸ್ಟೀವ್‌ ಒ'ರೂರ್ಕ್‌ ಅವರು ಪಿಂಕ್‌ ಫ್ಲಾಯ್ಡ್‌ ತಂಡದ ವ್ಯವಸ್ಥಾಪಕರಾಗಬೇಕೆಂಬುದನ್ನು ಬ್ರಯಾನ್‌ ಮಾರಿಸನ್‌ ಒಪ್ಪಿಕೊಂಡರು. ಬ್ಯಾರೆಟ್‌ ನಿರ್ಗಮನ ತಂಡದ ಮೇಲೆ ಯಾವುದೇ ಪರಿಣಾಮ ಬೀರಕೂಡದು ಎಂಬ ದೃಢ ನಿರ್ಧಾರವನ್ನು ವಾಟರ್ಸ್‌ ಕೈಗೊಂಡರು. ಬ್ಯಾರೆಟ್‌ರ ಸ್ಥಾನಕ್ಕೆ ಗಿಲ್ಮೊರ್ ಆಗಮನದಿಂದ ಸಮಸ್ಯೆ ಸ್ವಲ್ಪಮಟ್ಟಿಗೆ ಉಪಶಮನವಾದರೂ, ಗಿಲ್ಮೊರ್‌ಗೆ ಇದು ಬಹಳ ಕಠಿಣ ಕಾಲವಾಗಿತ್ತು. ಯುರೋಪಿನಾದ್ಯಂತ ಕಿರುತೆರೆಯ ಕಾರ್ಯಕ್ರಮಗಳಲ್ಲೆಲ್ಲಾ ಬ್ಯಾರೆಟ್‌ರ ಧ್ವನಿಯನ್ನು ಅವರು ಅನುಕರಿಸಬೇಕಾಯಿತು. ಇದುವರೆಗೆ ಬ್ಯಾರೆಟ್‌ ತಂಡದ ಪ್ರಮುಖ ಸಾಹಿತಿಯಾಗಿದ್ದರೂ, ವಾಟರ್ಸ್‌ ಮತ್ತು ರೈಟ್‌ ಕೂಡ 'ಇಟ್‌ ವುಡ್‌ ಬಿ ಸೊ ನೈಸ್‌' ಮತ್ತು 'ಕೇರ್ಫುಲ್‌ ವಿತ್‌ ದಟ್‌ ಏಕ್ಸ್‌ ಯೂಜೀನ್‌'ರಂತಹ ‌ಹೊಸ ಹಾಡುಗಳನ್ನು ರಚಿಸಿದರು. ಹಾಡಿನಲ್ಲಿ ದಿ ಈವಿನಿಂಗ್‌ ಸ್ಟ್ಯಾಂಡರ್ಡ್‌ ಎಂಬ ಶಬ್ದಗಳ ಬಳಕೆ ಕುರಿತು ವಿವಾದ ಎದ್ದಿದ್ದರೂ ಸಹ, 'ಇಟ್‌ ವುಡ್‌ ಬಿ ಸೊ ನೈಸ್‌' ವಾಣಿಜ್ಯವಾಗಿ ವೈಫಲ್ಯ ಕಂಡಿತು. BBC ಈ ಹಾಡನ್ನು ಪ್ರಸಾರ ಮಾಡಲು ನಿರಾಕರಿಸಿತು. ತಂಡವು ಸ್ಟುಡಿಯೋದಲ್ಲಿ ಹೆಚ್ಚಿಗೆ ಹಣ ಖರ್ಚು ಮಾಡಿ 'ಈವಿನಿಂಗ್‌' ಬದಲಿಗೆ 'ಡೈಲಿ' ಎಂಬ ಪದವನ್ನು ಅಳವಡಿಸಬೇಕಾಯಿತು. ವಿಶ್ವವಿದ್ಯಾನಿಲಯದ ವ್ಯಾಪ್ತಿಯಲ್ಲಿ ಕಾರ್ಯಕ್ರಮವನ್ನು ನೀಡುತ್ತಿದ್ದಾಗ ಅವರು ಹೊಸ ರಚನೆಗಳನ್ನು ಮಾಡಿದರು. 1968ರಲ್ಲಿ ಯುರೋಪ್‌ ಪ್ರವಾಸವನ್ನು ಕೈಗೊಳ್ಳುವ ಮುನ್ನ ಪಿಂಕ್ ಫ್ಲಾಯ್ಡ್ ತಂಡದ ಪ್ರವಾಸಿ ವ್ಯವಸ್ಥಾಪಕರಾಗಿ ಪೀಟರ್‌ ವ್ಯಾಟ್ಸ್‌ ತಂಡಕ್ಕೆ ಸೇರ್ಪಡೆಯಾದರು.